पुंसवन और सीमन्तोन्नयन की उपयोगिता- इन दोनों संस्कारों की उपयोगिता उतनी ही है जितनी कि किसी गृह-निर्माण में नींव की होती है। ये दोनों संस्कार उस समय होते हैं, जब शिशु गर्भ में रहकर बढ़ता रहता है। आज के प्रजनन शास्त्र के विद्वान भी इस बात को स्वीकार करते हैं कि शिशु के बाह्य और आभ्यन्तर घटकों (अणुओं) का निर्माण गर्भ में ही प्रारम्भ हो जाता है। प्राचीन तत्ववेत्ताओं ने इस तथ्य को सर्वांगीणरूप से परखा था। वे जानते थे कि शिशु के शारीरिक एवं मानसिक घटकों का निर्माण गर्भ में तो प्रारम्भ होता ही है, साथ-साथ माता के ही तत्तत् उपादानों से होता है, यह भी वे जानते थे। यदि माता के उपादान पवित्र एवं बलिष्ठ होंगे तो उनसे निर्मित बालक भी पवित्र एवं बलिष्ठ ही होगा। इसी तरह यदि माता के वे उपादान अपवित्र और दुर्बल होंगे तो बालक तामस प्रकृति का एवं दुर्बल होगा।